พระราชบัญญัติว่าด้วยการเก็บรักษาน้ำมันเชื้อเพลิง (ฉบับที่ 5) พ.ศ. 2530
ประกาศวันที่ 1987-12-28

content: พระราชบัญญัติ ว่าด้วยการเก็บรักษาน้ำมันเชื้อเพลิง (ฉบับที่ ๕) พ.ศ. ๒๕๓๐
content: ภูมิพลอดุลยเดช ป.ร. ให้ไว้ ณ วันที่ ๒๓ ธันวาคม พ.ศ. ๒๕๓๐ เป็นปีที่ ๔๒ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรแก้ไขเพิ่มเติมกฎหมายว่าด้วยการเก็บรักษาน้ำมันเชื้อเพลิง จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของรัฐสภา ดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัติว่าด้วยการเก็บรักษาน้ำมันเชื้อเพลิง (ฉบับที่ ๕) พ.ศ. ๒๕๓๐”
sectionNo: 2
content: มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้เพิ่มความต่อไปนี้เป็นบทนิยามต่อจากบทนิยามคำว่า “ปีบ” ในมาตรา ๓ แห่งพระราชบัญญัติว่าด้วยการเก็บรักษาน้ำมันเชื้อเพลิง พุทธศักราช ๒๔๗๔ ““สถานีบริการน้ำมันเชื้อเพลิง” หมายความว่า สถานที่ที่ใช้ในการเก็บน้ำมันเชื้อเพลิง และบริเวณที่กำหนดเป็นเขตสถานีบริการน้ำมันเชื้อเพลิง
sectionNo: 3
content: และให้หมายความรวมถึงสิ่งก่อสร้าง ท่อและอุปกรณ์ต่าง ๆ ในบริเวณนั้น ที่ใช้ในการบริการน้ำมันเชื้อเพลิงให้แก่ยานพาหนะไม่ว่าจะเป็นจำหน่ายขายหรือมิได้จำหน่ายขาย”
sectionNo: 4
content: มาตรา ๔ ให้เพิ่มความต่อไปนี้เป็นวรรคสองของมาตรา ๒๐ แห่งพระราชบัญญัติว่าด้วยการเก็บรักษาน้ำมันเชื้อเพลิง พุทธศักราช ๒๔๗๔ “ในกรณีที่เก็บน้ำมันเชื้อเพลิงชนิดธรรมดาในที่ซึ่งทำเป็นถังอยู่ใต้พื้นดินในสถานีบริการน้ำมันเชื้อเพลิงนั้น ให้นำความในมาตรา ๓๕ มาใช้บังคับโดยอนุโลม”
sectionNo: 5
content: มาตรา ๕ ให้ยกเลิกความในมาตรา ๓๕ แห่งพระราชบัญญัติว่าด้วยการเก็บรักษาน้ำมันเชื้อเพลิง พุทธศักราช ๒๔๗๔ และให้ใช้ความต่อไปนี้แทน “มาตรา ๓๕ การเก็บน้ำมันเชื้อเพลิงชนิดน่ากลัวอันตรายนอกจากที่กำหนดไว้ในพระราชบัญญัตินี้ ในถังใต้พื้นดินนั้น ต้องยื่นแผนผังโดยละเอียดแสดงการตั้งถัง การวางท่อ
sectionNo: 5
content: การตั้งเครื่องสูบของที่เก็บน้ำมันเชื้อเพลิงก่อน เมื่อได้รับอนุญาตแล้วจึงจะเก็บน้ำมันเชื้อเพลิงในถังนั้นได้ แผนผัง รูปแบบ ลักษณะและความปลอดภัยของสถานที่เก็บน้ำมันเชื้อเพลิงดังกล่าวของสถานีบริการน้ำมันเชื้อเพลิง จะต้องเป็นไปตามมาตราฐานที่กรมโยธาธิการกำหนด”
content: ผู้รับสนองพระบรมราชโองการ พลเอก ป. ติณสูลานนท์ นายกรัฐมนตรี
content: หมายเหตุ :- เหตุผลในการประกาศใช้พระราชบัญญัติฉบับนี้ คือ โดยที่พระราชบัญญัติว่าด้วยการเก็บรักษาน้ำมันเชื้อเพลิง พุทธศักราช ๒๔๗๔ ที่ใช้บังคับอยู่ในปัจจุบัน มิได้มีบทบัญญัติเกี่ยวกับหลักเกณฑ์ วิธีการเก็บรักษาน้ำมันเชื้อเพลิงชนิดธรรมดา
content: ในสถานีบริการน้ำมันเชื้อเพลิงไว้ในถังใต้พื้นดินโดยเฉพาะและยังกำหนดอนุญาตให้เก็บรักษาน้ำมันเชื้อเพลิงชนิดน่ากลัวอันตรายไว้ในถังใต้พื้นดินมีปริมาณไม่เกิน ๕,๐๐๐ ลิตรเท่านั้น ทำให้เกิดปัญหาในการขนส่งน้ำมันเชื้อเพลิงที่จะต้องกระทำบ่อยครั้ง อันเป็นผลให้เกิดปัญหาด้านการขนถ่าย การจราจร
content: และอาจเกิดอันตรายได้ง่าย ประกอบกับในปัจจุบันปริมาณรถยนต์และปริมาณการใช้น้ำมันเชื้อเพลิงได้เพิ่มมากขึ้น ทั้งเทคโนโลยีในการเก็บรักษาน้ำมันเชื้อเพลิงได้พัฒนาสูงขึ้น การเก็บรักษาน้ำมันเชื้อเพลิงไว้ในถังใต้พื้นดินมีความปลอดภัยสูง
content: สมควรให้มีสถานีบริการน้ำมันเชื้อเพลิงเพื่อเก็บรักษาน้ำมันเชื้อเพลิงให้เหมาะสมกับกาลสมัย และเพื่อให้เป็นไปตามมาตรฐานสากล จึงจำเป็นต้องตราพระราชบัญญัตินี้